Den traktordemonstration, der fandt sted i Aalborg for to uger siden, er nu kommet til Aarhus og København. Arrangør anslår, at op mod 1.000 traktorer deltager.

Allerede fredag aften begyndte Tina Grusgaard Pedersen og familien at køre fra Nibe og mod København med deres traktor, for at stå klar til lørdagens traktordemonstration i hovedstaden. 850 traktorer er tilmeldt dagens demonstration, som foregår i både Aarhus og København. Og Tina Grusgaard Pedersen forventer, at der kommer op mod 1.000. Hun er medarrangør af demonstrationen, der er en hyldest til grundloven. For bare to uger siden var det en lignende demonstration i Aalborg, som Tina Grusgaard Pedersen stod bag. Den gang sagde hun sådan: Nordjyder er kørt helt fra Thyholm - Da jeg arrangede demonstrationen i Aalborg, havde jeg ikke kun i min vildeste fantasi drømt om, at det kunne blive vildere. Nu bygger vi videre på den, og vi får i hvert fald gjort opmærksom på vores sag: at vi kan få demokratiet tilbage og vi kan værne om grundloven sammen, fortæller hun til TV2 Nord. - Vi mener, at der er nogle grundlæggende rettigheder, der er blevet overtrådt – især i minkskandalen. Og måden det bliver håndteret på.. Ja, det er det, vi opponerer mod, fortæller hun. Hun anslår, at cirka 20-30 nordjyder er kørt i deres traktor til storbyerne for at deltage i dagens demonstration. Nogle er endda kørt hele vejen fra Thyholm. Endnu ingen bøder er uddelt Mens hun taler med TV2 Nord er Tina Grusgaard Pedersen ved at trække i skiundertøj. For vinden er kold, men humøret er højt, forsikrer hun. - Det er en glad stemning her. Nogle har har spist rundstykker sammen, og der er en stemning af, at der er nu, det sker. Det er altid en stor ting at køre ind i en storby med traktor. Jeg håber, at folk vil komme og vinke eller være med til demonstrationen, siger arrangøren. Tidligere på morgenen har politi udtalt til TV2, at der ville kunne blive uddelt bøder til traktorene, der kører på gule plader. Men det er endnu ikke sket. - Vi har tilladelserne på vores side, og der har endnu ikke været bøder på mit opsamlingssted. Jeg tror, at trafikbetjentene har tænkt sig om en ekstra gang og set det arbejde, som den afdeling af politiet, vi havde konktakt til, havde lavet. Det er vi glade for, siger Tina Grusgaard Pedersen.